Едгар Алън По
Имитация

Превод от английски: Теменуга Маринова, 2001

chitanka.info

Непостоянен прилив

на гордост непростима,

сън наяве може би

бе животът ми преди.

И този сън изпълних

с видения отвъдни,

непознати досега

за очите и духа.

Аз ги оставях да летят

по непонятния си път,

за да не бъде земна

представата нетленна.

Със заклинания успях

представата си да следя,

но безгрижието ясно

след надеждата угасна,

въздъхна и отмина

и леността тъй зрима.

Не страдам, ала ги уби

мисълта, която ги роди.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.